  Виталий Пронин Октябрь толэзе 47 ар тырмиз бортпроводница Надежда Курченко террористъёсты дугдытонъяз бырыны шедем дырысен. Кышкасьтэм 19 аресъем нылашез буре вайизы Глазов ёросысь Понино нылпи юртын, татын дышетскиз Н. Курченко. Надежда Курченко бур паласен 4-тӥез.Солы сӥзьыса, школаын музей усьтэмын. Отын Н. Курченкоен герӟаськем узыр материал люкамын, тодматскыны луэ туспуктэмъёсын, со сярысь тодэ ваёнъёсын, куд-ог арбериосын. Музее ялан вуыло Глазовысь но мукет ёросъёсысь нылпиос.1970-тӥ арын 15-тӥ октябре Батумиысь Сухумие лобо вал 46 пассажир но экипажысь 5 мурт. соос вылэ террористъёс омырскизы, бортпроводница Н. Курченко бырыны сюриз. Пониноысь нылпи юртын будӥсь котькуд пинал тодаз возе егит нылашлэсь та подвигзэ. Туэ Пониное вуылӥз Н. Курченколэн ӵош дышетскем эшез Надежда Докучаева.- Асьме доры Надя Алтай улосысь анаеныз но 3 сузэр-вынъёсыныз вуиз, Глазовын ӵыжы-выжыоссы улӥзы, - тодаз вае Н. Докучаева. - Со интернатын улӥз. Шаплы вал, номырлэсь ӧз кышкалля. Милемыз сьӧраз валтылӥз, солэсь адӟем карыса, кыӵе гинэ ужъёсты ӧм берыкъялэ: самодеятельносте пыриськимы, ӟеч дышетскыны тыршимы. Улӥмы вань нылъёс одӥг комнатаын эшъяськыса. Надяен дышетскимы 8-тӥ классозь, берло со ӵыжы-выжыосыз доры Краснодаре кошкиз. Со дырысен кусыпмы ышиз. Одӥг пол, лулчеберетъя училищеын дышетскыкум, син шорам йӧтӥз газет. Отын Надя сярысь гожтэмын, террористъёсты дугдытыкуз, быриз, пе. Кышкыт иворлы нокызьы оскеме ӧз поты. Кема дыр ӵоже кусып вози солэн анаеныз Генриетта Ивановнаен. Надяез Сухумие ватӥзы вал, но анаез ӧз буйга, нылзэ Глазове ваемез потӥз. Малпанзэ, 20 ар ортчыса гинэ, быдэстыны быгатӥз. Глазов ёросысь Понино гуртын уг вунэто Надежда Курченокез.Пониноын Н. Курченколы пуктэм синпелет вӧзын буре ваён ужрад ортчытъяло. Таяз радэ нылпи юртысь пиналъёс, тодмо адямизэс данъяса, кылбуръёс лыдӟизы, кырӟазы, синпелетэз доры сяська понӥзы, инме 19 тӧдьы шаръёс лэзизы, берло ваньмыз мылкыд карисьёс Н. Курченколэн шайвылаз ветлӥзы. Та сяна, ёросын радъяськыло Н. Курченколы сӥзем пыдын бызьылонъёс, арлы быдэ вань мылкыд карисьёсты волейболэн шудыны дораз ӧтьылэ Пониноысь нылпи юрт.Н. Курченко Горд знамя орденэн пусъемын. солы сӥзьыса, гожтэмын кырӟанъёс, лэсьтэмын «Абитуриентка» фильм, солэсь нимзэ нулло пӧртэм городъёсысь урамъёс, паркъёс. Удмуртиын усьтэмын 2 музей - Пониноын сяна, Ижысь лётчикъёслэн школаязы.Глазов ёросысь Пониноын уг вунэто Н. Курченкоез.Ангелина Снигирёва Туспуктӥз Ольга Богданова Теги: история  